ועדת החוקה, חוק ומשפט, כנסת 23, פרוטוקול מספר 169, 2020-12-28 16:30

מיכאל מלכיאלי: אני פותח את ישיבת ועדת החוקה, חוק ומשפט.

מיכאל מלכיאלי: נימוק הרביזיה הראשון של עופר.

מיכאל מלכיאלי: יש לך דקה לנימוק.

עופר כסיף: אני אבקש מאוסאמה לנמק.

אוסאמה סעדי: אדוני היושב-ראש.

אוסאמה סעדי: אני פונה אליכם, 8 חברי הוועדה שהצביעו בעד אישור התקנות.

אוסאמה סעדי: אני אומר לכם שזאת ההזדמנות האחרונה.

מיכאל מלכיאלי: אוסאמה, אתה מנמק את שלושתן, נכון?

אוסאמה סעדי: כן.

אוסאמה סעדי: זאת ההזדמנות האחרונה שאנחנו נציל את המדינה, את המשק ואת האזרחים מהישראבלוף של הסגר הזה.

אוסאמה סעדי: ראינו תמונות אתמול וגם היום.

אוסאמה סעדי: עם כל הכבוד, זה לא סגר.

אוסאמה סעדי: היחידים שמשלמים את המחיר זה העסקים שאנחנו סוגרים אותם.

אוסאמה סעדי: תלמידים ממשיכים ללמוד, עבודה ממשיכים לעבוד, העובדים הולכים לעבודה.

אוסאמה סעדי: מקומות העבודה פתוחים.

אוסאמה סעדי: למעשה, רק העסקים סגורים.

אוסאמה סעדי: אפילו את הדברים שביקשנו להחריג, דברים פשוטים שגם אתם מסכימים.

אוסאמה סעדי: לכן בסופו של דבר עשיתם את הפשרה הזאת עם כחול לבן, שנבחן את זה עוד שבוע.

אוסאמה סעדי: מה זה הבלוף הזה?

אוסאמה סעדי: או שמחריגים אותם כי באמת הם צודקים, באמת יש צדק איתם.

אוסאמה סעדי: לא לכל העסקים יש להם משלוחים.

אוסאמה סעדי: אני לא מבין איך זה יפגע בתחלואה וברמת התחלואה אם מישהו מזמין משהו, עובר ולוקח את זה.

אוסאמה סעדי: קיבלנו המון פניות מכל מיני אזרחים.

אוסאמה סעדי: אחד שיש לו גלידה גם פנה אלינו, דיברנו על זה.

אוסאמה סעדי: דוכני פלאפל, רפואה משלימה.

אוסאמה סעדי: דיברתי גם על קבוצות ליגה ב' ו-ג'.

אוסאמה סעדי: אתה זוכר אדוני היושב ראש, נכון?

אוסאמה סעדי: בסוף הכניסו את ליגה א'.

אוסאמה סעדי: אמרת לי שטייבה ואום אל פאחם זה בסדר.

מיכאל מלכיאלי: ערערה אמרת?

אוסאמה סעדי: ערבה, ליגה ב'.

מיכאל מלכיאלי: יואב, מטריד אותך הסיפור של ערבה?

אוסאמה סעדי: יואב היה בערבה.

אוסאמה סעדי: עד שהתחילו להתאמן, התחילו לשחק ולנצח, מחזירים אותם אחורה.

אוסאמה סעדי: אומרים להם עכשיו שאין אמונים.

מיכאל מלכיאלי: נקווה שזאת לא קנוניה של ליגה א'.

אלי אבידר: מלכיאלי, יש פה מפלגות שצריכות לרוץ לפריימריז.

אלי אבידר: שחרר אותם, בוא נצביע.

מיכאל מלכיאלי: אני באמצע שיחה עם אוסאמה, נא לא להפריע.

אוסאמה סעדי: אלי אבידר, עכשיו אתה מפריע לי?

אלי אבידר: חס וחלילה, אני לא יכול להפריע לך.

אוסאמה סעדי: לכן אנחנו פונים אליכם, אדוני היושב ראש ומבקשים מחברי הוועדה הנכבדים שהמצפון באמת ידבר ואנחנו נבטל את התקנות האלה, נבטל את הסגר הפוליטי הזה.

אוסאמה סעדי: שמענו מומחים, קראנו את חוות הדעת של המועצה הציבורית.

אוסאמה סעדי: באמת מדברים פרופסורים, מנכ"ל משרד הבריאות לשעבר, דיקני פקולטות לרפואה.

אוסאמה סעדי: אני אומר לכם, בואו נעשה את הצעד המתבקש.

אוסאמה סעדי: כמו שאתמול ועדת חינוך ביטלה את התקנות, גם אנחנו בוועדת חוקה נעשה את המעשה האמיץ והראוי בנסיבות העניין.

אוסאמה סעדי: אני מבקש לקבל את הרביזיה ולהצביע בעד הרביזיה.

אוסאמה סעדי: תודה.

מיכאל מלכיאלי: אלי אבידר.

אלי אבידר: אדוני היושב כאש, אני רוצה לפתוח בהתנצלות כלפיך אם המילים שאמרתי היו קשות.

אלי אבידר: אבל אני רוצה להגיד לך - - -

מיכאל מלכיאלי: למה אבל?

אלי אבידר: אני לא הולך לאבל מעל ההתנצלות, חלילה, אבל אני כן רוצה להגיד לך את הדבר הבא.

אלי אבידר: תראה, אני גם מעריך אותך וגם מיודד איתך מיומי הראשון בכנסת.

אלי אבידר: אני חושב שלפעמים ראוי שגם ברגע שיש משמעת קואליציונית בלתי מתפשרת ישנו איזה כלל של נוהל, של דרך פעולה.

אלי אבידר: אחת הנקודות של הסגר השלישי הזה - - בוא תוציא אותנו להפסקה עד שיהיה לכם רוב.

מיכאל מלכיאלי: אני מעלה להצבעה את הרביזיה הראשונה.

אלי אבידר: אני מבקש התייעצות סיעתית.

מיכאל מלכיאלי: אין התייעצות סיעתית על רביזיה.

מיכאל מלכיאלי: מי בעד הרביזיה?

גור בליי: יש אבל התחילה ההצבעה.

אלי אבידר: לא התחילה שום הצבעה.

מיכאל מלכיאלי: מי בעד?

אלי אבידר: שנייה רגע.

אלי אבידר: מלכיאלי, זה לא בסדר.

מיכאל מלכיאלי: דבר.

אלי אבידר: אחת הנקודות לגבי הסגר השלישי.

אלי אבידר: לא יתכן שאנחנו נקיים דיון ברגע האחרון לפני ההצבעה בעוד יושב ראש הקואליציה מנסה לשכנע חלקים בצד שמחוץ לקואליציה או כן בקואליציה, כן להצביע ולתת להם את זה ולתת להם את ההוא.

אלי אבידר: זה מה שנקרא איבוד אמון הציבור.

אלי אבידר: למה להיכנס אך ורק ל-take away ולא לתת פתרון לדברים אחרים?

אלי אבידר: למה לא להיכנס לדיון מעמיק על כל מיני נושאים?

אלי אבידר: אחנו לא אמרנו שאנחנו לא מוכנים לקיים את הדיון הזה אבל אחת הבעיות בתקופה האחרונה שאתם מקיימים תהליך שהוא אגרסיבי והוא אינו שש לקיים משא ומתן על שום דבר.

אלי אבידר: החשיבות, מלכיאלי – החלום שלי שתקשיב לי.

מיכאל מלכיאלי: מבטיח להגשים לך את המשאלה.

מיכאל מלכיאלי: אני רוצה להגשים את משאלת ליבך.

מיכאל מלכיאלי: דבר.

אלי אבידר: גם כשיש משמעת קואליציונית אגרסיבית, ראוי שלא נהרוס תהליכי עבודה בוועדה.

אלי אבידר: מה שקרה אתמול היה מאוד לא מכובד.

אלי אבידר: להעלות מומחים על גבי מומחים זה בסדר, אבל אין יותר מומחים להעלות.

אלי אבידר: אין למשוך את הזמן ולהגיד נצביע בחמש ואז לסגור את הישיבה בשעה שתיים.

אלי אבידר: זה הופך את כל מה שקורה כאן בכנסת לקרקס.

אלי אבידר: תמיד יש לזכור.

אלי אבידר: יש את התפילה בשבת שאומרת "כופף מורמים מרים כפופים".

אלי אבידר: איך זה?

מיכאל מלכיאלי: זוקף כפופים.

אלי אבידר: דברים משתנים.

אלעזר שטרן: לא, בנשמת כל חי.

אלעזר שטרן: זוקף כפופים זה כל בוקר.

אלי אבידר: מה יקרה כשהדברים ישתנו?

אליהו ברוכי: שיננתי איתו, בעל-פה אמרתי לו הכול, זה לא עזר.

מיכאל מלכיאלי: אתמול יצאנו מהדיון מהכנסת ועברתי בצומת היציאה מירושלים.

מיכאל מלכיאלי: היתה שם הפגנה מאוד סוערת.

אליהו ברוכי: היו שם מכתזיות?

אלי אבידר: אני רוצה להגיד לכם - - -

אליהו ברוכי: כשהיה בבלפור נזעקת מאוד מאוד אז מעניין אותי מה היה אתמול.

אלעזר שטרן: מה השלב הזה של הדיון?

אלעזר שטרן: איך הוא מוגדר?

מיכאל מלכיאלי: הוא צריך להשלים.

אלי אבידר: ראיתי את ההפגנה הזאת ואני רוצה להגיד - - -

אוסאמה סעדי: ברוכי, לא רק בבלפור.

אוסאמה סעדי: אנחנו שהיינו בתהלוכה בכביש 6 והגענו לכניסה לירושלים, איזו אלימות מילולית, כמעט תקפו אותנו שוטרים.

אוסאמה סעדי: אני קיבלתי שני דוחות.

אוסאמה סעדי: חברי אחמד טיבי קיבל שלושה דוחות וגם אחרים קיבלו דוחות.

אוסאמה סעדי: אתמול גם עברתי בהפגנה הזאת.

אוסאמה סעדי: המשטרה פיצחה פיצוחים.

אליהו ברוכי: אוסאמה, כשהיו בבלפור מכתזיות, אז חבר הכנסת הידיד שלנו פה נזעק ביחד עם עוד כמה חברי כנסת שעושים נזקים בגולגולת, בגוף, כל מיני דברים והמכתזיות נעלמו, לקחו אותם לחל"ת.

אליהו ברוכי: השבוע הן חזרו.

אלי אבידר: לא נעלמו.

אלי אבידר: חשוב להגיד על ההפגנה שהיתה אתמול.

אלי אבידר: כאשר מדברים על המחאה ואומרים שהיא אלימה, ראיתי את ההפגנה אתמול.

אלי אבידר: אנשים ישבו על הכבישים, עצרו את התנועה חבל על הזמן.

אליהו ברוכי: זה לא בסדר.

אלי אבידר: לא אהבתי שהמשטרה השתמשה שם באלימות רצינית ביותר.

אלי אבידר: לא אהבתי את זה אבל אני אומר דבר פשוט.

אלי אבידר: אחד הדברים שחשובים לנו, שכל צד לא ישכח שיש את הצד השני.

אלי אבידר: היום אתה למעלה מחר אתה למטה.

אלי אבידר: אמנם על הגלגל אבל למעלה ולמטה.

אלי אבידר: היום אתה מבסוט, מחר את תבכה.

אלי אבידר: לכן תמיד תזכור את זה.

אלי אבידר: כמו שאומרים ביהדות, שבן אדם יורד מנכסיו מכבדים אותו.

אלי אבידר: למה?

אלי אבידר: כי צריך לכבד אותו.

אלי אבידר: הוא היה למעלה וכיבדנו אותו אז צריך לכבד אותו גם כשהוא למטה.

מיכאל מלכיאלי: אגב, אפרופו מה שאמרת.

אליהו ברוכי: הוא אומר את זה לעצמו כי הוא מקווה להיות פעם הבאה למעלה אז הוא אומר נזכור מה שהיה למטה.

אלי אבידר: למען הסר כל ספק ושיהיה כתוב בפרוטוקול, אני מאוד אוהב להיות אופוזיציונר.

מיכאל מלכיאלי: אפרופו מה שאמרת, משמעת קואליציונית, הגינות וסיפורים.

מיכאל מלכיאלי: אני בכנסת לא הרבה שנים.

מיכאל מלכיאלי: אחת הישיבות הראשונות שהיו לי בכנסת ישבה מולי זהבה גלאון.

מיכאל מלכיאלי: זה היה בימים הראשונים שלי.

מיכאל מלכיאלי: היא שאלה אותי: תגיד, הבנת על מה הצבעת?

מיכאל מלכיאלי: אמרתי לה: תראי, למדתי מכם.

מיכאל מלכיאלי: כשאתה אומר לי שיש משמעת קואליציונית, עדיין צריך ניהול תיקון של הוועדה, לא סתם מושכים זמן.

מיכאל מלכיאלי: היתה תקופה בכנסת שאנחנו היינו בעמדת מיעוט.

מיכאל מלכיאלי: אני רוצה לומר לך, למדנו מהטובים ביותר בעניין הזה.

מיכאל מלכיאלי: זאת אומרת, אף אחד לא מייצר פה שיטה חדשה.

מיכאל מלכיאלי: אף אחד לא מייצר כאן משהו חדש.

מיכאל מלכיאלי: בסך-הכול, ראינו מה שאחרים עושים.

מיכאל מלכיאלי: אני מעלה להצבעה את הרביזיה הראשונה, על תיקון מס' 21.

מיכאל מלכיאלי: מי בעד?

מיכאל מלכיאלי: מי נגד?

מיכאל מלכיאלי: הרביזיה על תיקון מס' 21 לא התקבלה.

מיכאל מלכיאלי: הרביזיה השנייה של תיקון מס' 5.

מיכאל מלכיאלי: מי בעד?

גור בליי: תיקון מס' 5, תקנות העבודה.

מיכאל מלכיאלי: הצבעה.

מיכאל מלכיאלי: הרביזיה על תיקון מס' 5, תקנות העבודה, לא התקבלה.

מיכאל מלכיאלי: הרביזיה לא התקבלה.

מיכאל מלכיאלי: הצעת תיקון סמכויות, תיקון מס' 20, מי בעד?

גור בליי: הגבלת פעילות, תיקון מס' 20.

מיכאל מלכיאלי: מי בעד?

מיכאל מלכיאלי: מי נגד?

מיכאל מלכיאלי: הרביזיה על תיקון מס' 20, הגבלת פעילות, לא התקבלה.

מיכאל מלכיאלי: הרביזיות הוסרו, תודה רבה לכולם.

מיכאל מלכיאלי: תודה רבה למנהל הוועדה ולכל הצוות.

מיכאל מלכיאלי: הישיבה נעולה.